**Moesgaard viser ny særudstilling om Pompeji og Herkulanum**

**Pragtgenstande fra det søde romerske liv i Napolibugten før Vesuvs udbrud og gribende øjebliksbilleder fra vulkanudbruddet kan ses i årets store særudstilling på Moesgaard Museum.**

Det er et af verdens mest kendte arkæologiske fund, der fra 6. november kan ses på Moesgaard Museum, når museet åbner årets store særudstilling *På vej mod katastrofen – Pompeji og Herkulanum.*

Moesgaard har fået mulighed for at låne spektakulære genstande hjemfra Italien og særudstillingen tager publikum med ind i den levende by, Pompeji, som byen tog sig ud på sit absolutte højdepunkt. Herfra samlede romerne alle trådene i Middelhavet og her levede man det søde liv - *la dolce vita* – før katastrofen i Napolibugten i år 79, hvor både byerne Pompeji og Herkulanum gik til grunde som følge af vulkanen Vesuv’s udbrud.

Kun få kulturskatte fra oldtidens og antikkens verden er overleveret i en grad, så vi i dag kan se tilbage og opleve øjeblikke af hverdagsliv og begivenheder, der fandt sted for flere tusind år siden. Den romerske by Pompeji nær Napolibugten er en af dem, og byen giver et sjældent og legendarisk øjebliksbillede af romersk dagligliv.

I 79 e.Kr. gik vulkanen Vesuv i udbrud og pumpede eksplosionsagtige bølger af vulkansk aske og sten ned over Napolibugten. Borgerne i byerne Pompeji og Herkulanum og de omkringliggende landlige bosættelser blev ofre for udbruddet, der blev opfattet som verdens undergang. Fastfrosne øjebliksbilleder af de blomstrende byer og ofrene, stivnet og størknet i rædsel på flugt fra brændende lava og støv, har lige siden udgravningerne af byerne begyndte i 1592 og de videnskabelige undersøgelser startede i 1700-tallet, tiltrukket sig verdens opmærksomhed og ruinerne efter byerne er blevet besøgt af millioner af turister.

**Den romerske redningsaktion**
I udstillingen på Moesgaard vil publikum kunne se genstande fra både Pompeji og Herkulanum, som ikke tidligere har været vist uden for Italien.

Udforskningen af de to Vesuvbyer har frembragt ny viden, som har revideret de hidtidige opfattelser af byerne blandt andet om tidspunktet for vulkanudbruddet, dets karakter og forløb. Nye undersøgelser af Pompejis omkomne har givet epokegørende oplysninger om byens borgere, ligesom undersøgelser af Herkulanums omkomne giver en ny tolkning af en heroisk redningsaktion iværksat af flådeadmiral Plinius den Ældre, der var udstationeret ved den romerske flådebase Misenum på den anden side af Napolibugten.

Da Vesuv gik i udbrud satte Plinius sig straks i spidsen for en flåde af krigsskibe for at redde så mange mennesker som muligt fra de dødsdømte byer. Redningsaktionen har man kendskab til gennem nevøen Plinius den Yngres breve til politikeren og historikeren Tacitus, hvor han fortæller om onklens heroiske bedrift. Tacitus citerer senere brevene i sit værk *Historiae* om kejsertidens første århundreder.

Brevene er førstehåndsskildringer af redningsforsøget, katastrofen og de dramatiske døgn time for time blandt befolkningen i Napolibugten. Det er samtidig den ældste dokumenterede militære redningsaktion af civile ofre for en naturkatastrofe. Indsættelsen af flåden giver et levende billede af flådens rolle i det romerske imperium og Plinius den Ældres rolle som flådekommandør.

Særudstillingen på Moesgaard viser Vesuvbyerne Pompeji og Herkulanum i et nyt perspektiv med fokus på Romerriget som Adriaterhavets og Middelhavets herre. Flådens ekspansion var grundlaget for den romerske livsstil – et slavebaseret samfund, hvor forbrugsvarer, luksus og tvungen arbejdskraft flød i enorme mængder tværs over Middelhavet og forsynede hele det romerske imperium. Pompeji og Herkulanum nød godt af at ligge dér, hvor handelen blomstrede, indtil katastofen indtraf.

**En af verdenshistoriens helt store fortællinger**Udstillingen på Moesgaard viser over 250 genstande indlånt fra syv italienske museer og kulturinstitutioner. Publikum vil kunne se relieffer og gravsten med levnedsbeskrivelser og oplysninger om familiære forhold, fresker med maritime motiver, landskaber og dagligdags situationer, militært og maritimt udstyr, og last af handelsvarer fra fjerne destinationer og Napolis trafikhavn. Desuden mosaikker og statuer af marmor, fontæner og figurer relateret til mytologi og gudedyrkelse samt smykker og andre luksusvarer fra romernes søde liv før katastrofen.

I udstillingen kan besøgende også se genstande, som viser de voldsomme følger af vulkanens udbrud bl.a. afstøbninger af kroppene fra de døde fra Pompeji og skeletter af de omkomne i Herkulanum.

”Den romerske storhedstid i Pompeji og Vesuvs udbrud er en af verdenshistoriens helt store fortællinger. Med denne udstilling tager vi udgangspunkt i den nyeste forskning og formidling, og vi glæder os rigtig meget til at præsentere publikum for ny viden og nye indsigter om Romerriget og følgerne af den omfattende naturkatastrofe, som vulkanudbruddet var,” siger direktør for Moesgaard Museum, Mads Kähler Holst.

Særudstillingen om Pompeji og Herkulanum på Moesgaard Museum er støttet af Augustinus Fonden, Aage og Johanne Louis-Hansens Fond, Spar Nord Fonden, Knud Højgaards Fond og KrogagerFonden og kan ses frem til 10. maj 2020.

***Fakta***

*Titel:* ***På vej mod katastrofen – Pompeji og Herkulanum***

*Udstillingsperiode: 6. november 2019 – 10. maj 2020*

*Udstillingen er støttet af Augustinus Fonden, Aage og Johanne Louis-Hansens Fond, Spar Nord Fonden, Knud Højgaards Fond og KrogagerFonden.*

*Særudstillingen om Pompeji og Herkulanum produceres af Moesgaard Museum med indlån fra følgende italienske museer og kulturinstitutioner:*

*Napoli, Archaeological Park of Campi Flegrei – Archaeological Museum of the Campi flegrei in the Castle of Baia.*

*Napoli, National Archaeological Museum*

*SABAP-NA, Superintendency, Napoli*

*Ostria Antica, Archaeological Park – Museum of Fiumicino Roman Ships*

*Palermo, Superintendency of the Sea*

*Pompeji, Archaeological Park*

*Herkulanum, Archaeological Park*

*Yderligere information om udstillingen kan fås hos:*

*Direktør for Moesgaard Museum Mads Kähler Holst, mobil 22 99 49 15 eller* *mkh@moesgaardmuseum.dk*

Udstillingsansvarlig Pauline Asingh, mobil 27 78 28 08 eller pa@moesgaardmuseum.dk